ଭୁବନେଶ୍ବର, ମାର୍ଚ୍ଚ ୦୭ (ଲୋକାଲ ୱାୟାର): ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଚଳିତ ବର୍ଷ ହୋଲି ଖେଳିବେନି ବୋଲି ଶନିବାର ମୁଖ୍ୟମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ସୂଚନା ଦିଆଯାଇଛି।
କରୋନା ଭାଇରସ୍ ସ୍ଥିତିକୁ ଦେଖି ସେ ଏଭଳି ନିଷ୍ପତ୍ତି ନେଇଥିବା କୁହାଯାଇଛି।
ସୂଚନାଯୋଗ୍ୟ, କରୋନା ସତର୍କତାସୂରୂପ ଚଳିତ ବର୍ଷ ରାଜ୍ୟପାଳ ମଧ୍ୟ ହୋଲି ଖେଳିବେ ନାହିଁ ଓ ହୋଲି ମିଳନରେ ସାମିଲ ହେବେ ନାହିଁ ଶୁକ୍ରବାର ରାଜଭବନ ପକ୍ଷରୁ କୁହାଯାଇଥିଲା।
ଭୁବନେଶ୍ବର, ମାର୍ଚ୍ଚ ୭ (ଲୋକାଲ ୱାୟାର): ହୋଲି ପାଇଁ ସହର ବଜାରରେ ରଙ୍ଗ ବିକ୍ରି ଆରମ୍ଭ ହୋଇଯାଇଥିବାବେଳେ ଚଳିତବର୍ଷ କରୋନା ଭୟରେ ହୋଲିରେ ରଙ୍ଗ ଖେଳ ଫିକା ପଡିବା ଆଶଙ୍କା ପ୍ରକାଶ ପାଇଛି।
କଟକ ଓ ଭୁବନେଶ୍ବରର ବିଭିନ୍ନ ସ୍ଥାନରେ ହୋଲି ପାଇଁ ଭଳିକିଭଳି ରଙ୍ଗ ସହ ଛୋଟ ପିଲାଙ୍କ ପାଇଁ ଖେଳଣା ପିଚକାରୀ, ଟୋପି ଓ ମୁଖା ଆଦି ବିକ୍ରି ଆରମ୍ଭ ହେଲାଣି ।
ତେବେ ଏଥର କରୋନା ପାଇଁ ରଙ୍ଗ ବ୍ୟବସାୟ ସେତେ ଅଧିକ ହେବ ନାହିଁ ବୋଲି ବ୍ୟବସାୟୀ ପ୍ରବୀର ସାହୁ କହିଛନ୍ତି।
ସେଥିଲାଗି ଅବିର ଓ ହର୍ବାଲ୍ ରଙ୍ଗ ବିକ୍ରି କରାଯାଉଥିବାବେଳେ ଚୀନରୁ କୌଣସି ରଙ୍ଗ ଆସିନଥିବା ସେ ସୂଚନା ଦେଇଛନ୍ତି ।
ବିଭିନ୍ନ ରଙ୍ଗର ମୂଲ୍ୟ ୨୦ ଟଙ୍କାରୁ ଆରମ୍ଭ କରି ୪୦୦ ଟଙ୍କା ପର୍ଯ୍ୟନ୍ତ ରହିଥିବାବେଳେ ମୁଖା, ଖେଳଣା ପିଚକାରୀ ଓ ଟୋପି ଆଦିର ମୂଲ୍ୟ ୫୦୦ ଟଙ୍କା ପର୍ଯ୍ୟନ୍ତ ରହିଛି ।
ଚଳିତ ବର୍ଷ କରୋନା ଭୟ ପାଇଁ ଅନେକ ହୋଲି ଖେଳିବାକୁ ଇଚ୍ଛା ପ୍ରକାଶ କରିନଥିବାବେଳେ ରସାୟନିକ ରଙ୍ଗ ବର୍ଜନ କରିବାକୁ ବିଭିନ୍ନ ସଂସ୍ଥା ପକ୍ଷରୁ ସଚେତନତା ସୃଷ୍ଟି କରାଯାଉଛି ।
ଗାଜର, ବିଟ୍, ଟମାଟୋ, ପୁଦିନା, ହଳଦୀ, ଚନ୍ଦନ, ନିମ୍ବପତ୍ର, ମୁଲତାନି ମାଟି, ଫଳ, ଫୁଲ, ପତ୍ର ଓ ଅର୍ଗାନିକ କାଦୁଅକୁ ମିଶାଇ ତିଆରି ହୋଇଥିବା ହର୍ବାଲ ରଙ୍ଗକୁ ବ୍ୟବହାର କରିବାକୁ ଲୋକଙ୍କୁ ଅନୁରୋଧ କରାଯାଇଛି ।
ସେପଟେ ବିଭିନ୍ନ ହୋଟେଲ, କ୍ଲବ ଓ ସଂସ୍ଥା ପକ୍ଷରୁ ହୋଲିକା ଦହନ, ଦହିହାଣ୍ଡି ଭଙ୍ଗା ଏବଂ ଲଉଡ଼ି ଖେଳ ଆୟୋଜନ ହେଉଛି ଓ ଏହା ସହ ଗ୍ରାହକଙ୍କ ମନୋରଞ୍ଜନ ପାଇଁ ରେନ୍ ଡ୍ୟାନ୍ସ, ମଡ୍ ଡ୍ୟାନ୍ସ ଏବଂ ହର୍ବାଲ ହୋଲିର ପ୍ରସ୍ତୁତି ଆରମ୍ଭ ହୋଇଯାଇଛି ।
ପଞ୍ଚତାରକା ହୋଟେଲମାନଙ୍କରେ କୃତ୍ରିମ ବର୍ଷାର ରଙ୍ଗିନ ଜଳରେ ଅତ୍ୟାଧୁନିକ ମ୍ୟୁଜିକର ତାଳେ ତାଳେ ଭିନ୍ନ ଏକ ହୋଲିର ମଜା ନେବାକୁ ପ୍ରସ୍ତୁତ ହେଲେଣି ହୋଲିପ୍ରେମୀ ।
ତେବେ କରୋନା ସଂକ୍ରମଣର ଭୟରେ କଟକ ଓ ଭୁବନେଶ୍ବରର ବିଭିନ୍ନ ସଂଗଠନ ସଚେତନତା ପାଇଁ ହୋଲି ଖେଳୁନଥିବା ଜଣାଇଛନ୍ତି ।
ଉଲ୍ଲେଖଯୋଗ୍ୟ, ଏଥର କରୋନା ପ୍ରଭାବ ଯୋଗୁଁ ରାଜ୍ୟପାଳ ମଧ୍ୟ ହୋଲି ଖେଳୁନଥିବାରୁ ଶୁଭେଚ୍ଛୁଙ୍କୁ ସେଦିନ ରାଜଭବନ ନ ଆସିବାକୁ ନିବେଦନ କରିଛନ୍ତି ।
ଭୁବନେଶ୍ୱର, ମାର୍ଚ୍ଚ ୭ (ଲୋକାଲ ୱାୟାର) : କରୋନା ଭୂତାଣୁ ଧୀରେ ଧୀରେ କାୟା ବିସ୍ତାର କରିବା ଆରମ୍ଭ କଲାଣି ଏହାକୁ ଦୃଷ୍ଟିରେ ରଖି ଚଳିତ ବର୍ଷ ହୋଲି ଖେଳିବେନି ରାଜ୍ୟପାଳ ପ୍ରଫେସର ଗଣେଶୀ ଲାଲ ।
ଏହାସହ ରାଜ୍ୟପାଳ କୌଣସି ହୋଲି ମିଳନ କାର୍ଯ୍ୟକ୍ରମରେ ମଧ୍ୟ ଯୋଗଦେବେନି ବୋଲି ରାଜଭବନ ପକ୍ଷରୁ ସୂଚନା ଦିଆଯାଇଛି ।
ହୋଲି ଦ୍ୱାରା ସମସ୍ତେ ଗୋଟିଏ ସ୍ଥାନରେ ଏକାଠି ହେବା ଫଳରେ କରୋନା ଭାଇରସ ବ୍ୟାପିବାର ସମ୍ଭାବନା ଥିବାରୁ ଏପରି ନିଷ୍ପତ୍ତି ନିଆଯାଇଛି।
କରୋନା ଭୂତାଣୁ ସଂକ୍ରମଣ ମୁକାବିଲା ନିମନ୍ତେ ପ୍ରତ୍ୟେକ ସତର୍କତାମୂଳକ ପଦକ୍ଷେପ ସହ ବ୍ୟାପକ ଜନ ସଚେତନତା ସୃଷ୍ଟି କରିବାକୁ ରାଜ୍ୟପାଳ ରାଜ୍ୟବାସୀଙ୍କୁ ପରାମର୍ଶ ଦେଇଛନ୍ତି ।
ଭୁବନେଶ୍ୱର,ମାର୍ଚ୍ଚ ୬(ଲୋକାଲ ୱାୟାର): ସ୍ୱପ୍ନା ପତି ଫାଉଣ୍ଡେସନ୍ ପକ୍ଷରୁ ଦୀର୍ଘ ୮-୯ବର୍ଷ ଧରି ଆୟୋଜିତ ହୋଇ ଆସୁଥିବା ଭାରତର ପ୍ରଥମ ହର୍ବାଲ ହୋଲି ଏଥର ମଧ୍ୟ ଆୟୋଜିତ ହେଉଛି ବୋଲି ଶୁକ୍ରବାର ସାମ୍ବାଦିକ ସମ୍ମିଳନୀରେ ସୂଚନା ଦିଆଯାଇଛି ।
ଫାଉଣ୍ଡେସନର ମୁଖ୍ୟ ତଥା ଅଭିନେତ୍ରୀ ସ୍ୱପ୍ନା ପତି ନିଜେ ସାମ୍ବାଦିକ ସମ୍ମିଳନୀରେ ଉପସ୍ଥିତ ରହି କହିଛନ୍ତି ଏହି ଉତ୍ସବ ନବମ ବର୍ଷ ଲାଗି ପାଳନ ହେଉଛି ।
ଆସନ୍ତା ୮ତାରିଖ ସନ୍ଧ୍ୟା ସାଢ଼େ ୬ଟାରେ ଭୁବନେଶ୍ୱର ହୋଟେଲ କଳିଙ୍ଗ ଅଶୋକାରେ ଏବଂ ୧୦ ତାରିଖରେ ମହାରାଷ୍ଟ୍ରର ପୁନେରେ ଏହି ହର୍ବାଲ ହୋଲି ଉତ୍ସବର ଆୟୋଜନ କରାଯାଇଛି ।
ସମସ୍ତ ପ୍ରକାରର ପ୍ରାକୃତିକ ରଙ୍ଗ ବ୍ୟବହାର କରାଯାଇ ହୋଲି ଉତ୍ସବ ପାଳନ ହେବ ।
୮ତାରିଖରେ ମହିଳା ଦିବସ ପଡ଼ୁଥିବାରୁ ସଂଘର୍ଷ ଓ ସଂଗ୍ରାମ କରି ଜୀବନରେ ସଫଳ ହୋଇଥିବା ୩ଜଣ ମହିଳାଙ୍କୁ ସମ୍ମାନିତ କରାଯିବ ।
ଏଥିସହିତ ଫୁଟବଲ ଖେଳି ଗୋଲ୍ଡ ମେଡାଲ ଜିତିଥିବା ୪୦ବର୍ଷରୁ ଅଧିକ ବୟସର ମହିଳା ଦଳଙ୍କୁ ସମ୍ବର୍ଦ୍ଧିତ କରାଯିବ ।
ଏହାବ୍ୟତୀତ ସାଂସ୍କୃତିକ କାର୍ଯ୍ୟକ୍ରମ ଅନ୍ୟତମ ଆକର୍ଷଣ ରହିବ । ଉତ୍ସବରେ ଓଲିଉଡର କଳାକାରମାନେ ଯୋଗଦେଇ ହର୍ବଲ ହୋଲିକୁ ଅଧକ ରଙ୍ଗୀନ ଏବଂ ଆକର୍ଷଣୀୟ କରିବେ ।
ଏଥିରେ ସାମିଲ ହେବା ପାଇଁ ପାସ୍ ବ୍ୟବସ୍ଥା ହୋଇଛି ସେଥିଲାଗି ଫାଉଣ୍ଡେସନ୍ ସହିତ ଯୋଗାଯୋଗ କରିବାକୁ ପଡ଼ିବ ।
ତେଣୁ ମିସ୍ ନକରି ଏଥିରେ ଯୋଗଦେବାକୁ ଅଭିନେତ୍ରୀ ସ୍ୱପ୍ନା ପତି, ସାମ୍ବାଦିକ ସମ୍ମିଳନୀରେ ଉପସ୍ଥିତ ପ୍ରଯୋଜକ ରାଜେଶ କୁମାର ମହାନ୍ତି, ଅଭିନେତା ଋଷି ପଟ୍ଟନାୟକ ଓ ମିଡିଆ ସଂଯୋଜକ ହରପ୍ରସାଦ ମହାପାତ୍ର ସମସ୍ତଙ୍କୁ ନିବେଦନ କରିଛନ୍ତି ।
କଟକ,ମାର୍ଚ୍ଚ ୨୪ (ଲୋକାଲ ୱାୟାର) : ହୋଲି ବାହାନାରେ ଜଣେ ମହିଳାଙ୍କୁ ତାଙ୍କ ସ୍ବାମୀ ଓ ପୁଅ ସମ୍ମୁଖରେ ଟଣା ଓଟରା କରିବା ଘଟଣାରେ ସମ୍ପୃକ୍ତ ଅଭିଯୁକ୍ତଙ୍କୁ ଗିରଫ ଦାବିରେ ଜଗତପୁର ଥାନାକୁ ଘେରାଓ କରିବା ପରେ ରବିବାର ଦିନ ପୁଲିସ ୫ ଜଣଙ୍କୁ ଅଟକ ରଖିଛି ।
ମିଳିଥିବା ସୂଚନା ଅନୁଯାୟୀ ଶୁକବ୍ରାର ଅପରାହ୍ଣରେ ହୋଲି ଖେଳ ଚାଲିଥିବା ବେଳେ ନାନକାର ତଳସାହିର ରାଜେଶ ସ୍ୱାଇଁ, ଜଗବନ୍ଧୁ ସ୍ୱାଇଁ ଓରଫ ଠେକୁ, ଜଗତପୁରର ମିଟୁ ମଲ୍ଲିକ ଓ ତାଙ୍କ ଅନ୍ୟ ୩ ସହଯୋଗୀ ବିଭିନ୍ନ୍ ମାରଣାସ୍ତ୍ର ଧରି ହୋଲି ବାହାନାରେ ନାନକାର ଉପରସାହିର ଜଣେ ମହିଳାଙ୍କୁ ତାଙ୍କ ସ୍ୱାମୀ ଓ ପୁଅ ସମ୍ମୁଖରେ ଟଣାଓଟରା କରିଥିଲେ । ସ୍ୱାମୀ ଓ ପୁଅ ଏହାର ପ୍ରତିବାଦ କରିବାରୁ ସେମାନଙ୍କୁ ମଧ୍ୟ ଅଭିଯୁକ୍ତମାନେ ଆକ୍ରମଣ କରିଥିଲେ ।
ଏହା ଦେଖି ତାଙ୍କର ଜଣେ ପଡୋଶୀ ଅଟକାଇବାରୁ ତାଙ୍କୁ ମଧ୍ୟ ସେମାନେ ଗାଳିଗୁଲଜ କରିବା ସହ ମାଡ ମାରିଥିଲେ ।
ଏ ନେଇ ମହିଳା ଜଣକ ଜଗତପୁର ଥାନାରେ ଏତଲା ରୁଜୁ କରିଛନ୍ତି । ଅଭିଯୁକ୍ତମାନଙ୍କ ବିରୋଧରେ ଆଇପିସି ୩୪୧, ୨୯୪, ୩୨୩, ୩୨୪, ୪୫୨, ୩୫୪, ୩୦୭, ୩୪ ଏବଂ ୨୫ ଆର୍ମ୍ସ ଆକ୍ଟରେ ମାମଲା ରୁଜୁ ହୋଇଛି ।
ତେବେ ଏହି ଘଟଣାରେ ପୁଲିସ କାହାରିକୁ ଗିରଫ କରିନଥିବାରୁ ଶତାଧିକ ଗ୍ରାମବାସୀ ଜଗତପୁର ଥାନା ଘେରାଉ କରିଥିଲେ ।
ଏଥିଯୋଗୁ ଗ୍ରାମରେ ଉତ୍ତେଜନା ଲାଗି ରହିଥିବାରୁ ଘଟଣାସ୍ଥଳରେ ୩ ପ୍ଲାଟୁନ ପୁଲିସ ଫୋର୍ସ ମୃତୟନ କରାଯାଇଛି । ଏବେ ଜଗତପୁର ଥାନା ପୁଲିସ ଏହି ଘଟଣାରେ ସଂପୃକ୍ତ ୫ ଜଣଙ୍କୁ ଅଟକ ରଖି ପଚରା ଉଚରା କରୁଥିବା ସୂଚନା ମିଳିଛି।
ଜୟପୁର, ମାର୍ଚ୍ଚ ୨୩(ଲୋକାଲ ୱାୟାର): କୋରାପୁଟ ଜିଲ୍ଲାର ଜୟପୁର ସହରରେ ଶୁକ୍ରବାର ହୋଲି ଖେଳରୁ ଦୁଇ ଗୋଷ୍ଠୀଙ୍କ ମଧ୍ୟରେ ସଂଘର୍ଷର ସୂତ୍ରପାତ ହେବା ପରେ ଶନିବାର ପରିସ୍ଥିତିକୁ ନିୟନ୍ତ୍ରଣ କରିବାକୁ ୧୪୪ ଧାରା ଜାରି କରାଯାଇଥିବା ଜଣେ ପୁଲିସ ଅଧିକାରୀ କହିଛନ୍ତି ।
ପୁଲିସ ସୂତ୍ରରୁ ପ୍ରକାଶ, ଜୟପୁରର ଧେପାଗୁଡ଼ା ଓ କୁଣ୍ଡାରିଗୁଡ଼ା ଗ୍ରାମ ମଧ୍ୟରେ ଦୀର୍ଘ ଦିନରୁ ଶତ୍ରୁତା ରହି ଆସିଥିଲା ।
ଶୁକ୍ରବାର ହୋଲି ଖେଳ ପରେ ପାଖ ପୋଖରୀରେ ଗାଧୋଇବାକୁ ଦୁଇ ଗୋଷ୍ଠୀ ଅପରାହ୍ଣ ୩ଟା ୩୦ରେ ଯାଇଥିବା ବେଳେ କୌଣସି କାରଣରୁ ବଚସା ଆରମ୍ଭ ହୋଇଥିଲା । ଯାହାକି ପରେ ହିଂସା ରୂପ ନେଇ ଟେକାପଥର ମାଡ଼ ହୋଇଥିଲା ।
ସଦର ଥାନାଞ୍ଚଳର ପୁଲିସ ପହଞ୍ଚି ପରିସ୍ଥିତି ନିୟନ୍ତ୍ରଣ କରିବାରେ ବିଫଳ ହେବା ପରେ ୪ ରାଉଣ୍ଡ ବ୍ଲାଙ୍କ ଫାୟାର କରିଥିଲା । ଟେକାପଥର ମାଡ଼ରେ ୭ ଜଣ ଆହତ ହୋଇଥିବା ବେଳେ ୨ଟି ବାଇକ୍ ସମ୍ପୂର୍ଣ୍ଣର୍ ନଷ୍ଟ ହୋଇ ଯାଇଛି ।
୨୬ ନମ୍ବର ଜାତୀୟ ରାଜପଥ ରଣକ୍ଷେତ୍ର ପାଲଟିଥିବାରୁ ପ୍ରାୟ ୪ ଘଣ୍ଟା ଧରି ଗାଡ଼ିମୋଟର ଚଳାଚଳ ବନ୍ଦ ରହିଥିଲା ।
ଅପରପକ୍ଷରେ ଦୁଇ ପକ୍ଷ ମଧ୍ୟରେ ହୋଇଥିବା ଗୁଳି ବିନିମୟରେ ନିକଟସ୍ଥ କିଆବନ୍ଧ ସାହିର ବାପ-ଝିଅ ଆହତ ହୋଇଛନ୍ତି । ଉକ୍ତ ସାହିର କେ. ସତ୍ୟନାରାୟଣ ଘରେ ଥିବା ବେଳେ ଏକ ଗୁଳି ଯାଇ ତାଙ୍କ ଦେହରେ ବାଜିବା ସହ ତାଙ୍କ ନାବାଳିକା ଝିଅର ଛାତିରେ ପଶି ଯାଇଥିଲା ।
ଗୁରୁତର ଥିବା ନାବାଳିକାଙ୍କୁ କୋରାପୁଟ ଡାକ୍ତରଖାନାକୁ ନିଆଯାଇଥିଲା ଏବଂ ପରେ କଟକ ବଡ଼ ଡାକ୍ତରଖାନାକୁ ସ୍ଥାନାନ୍ତର କରାଯାଇଥିବା ଜଣାପଡ଼ିଛି ।
ଏକ ପ୍ଲାଟୁନ ସଶସ୍ତ୍ର ପୁଲିସ ଓ ଅଧିକ ଅଫିିସର ପହଞ୍ଚି ଆହତମାନଙ୍କୁ ଜୟପୁୁର ଡାକ୍ତରଖାନାରେ ଭର୍ତ୍ତି କରିଥିଲେ ।
ଉତ୍ତେଜନା ଲାଗି ରହିଥିବାରୁ ଆଜି ଦୁଇଟି ଯାକ ଗ୍ରାମ ଓ ପାଖ ଅଞ୍ଚଳରେ ୧୪୪ ଧାରା ଜାରି କରାଯାଇଛି । ଶାନ୍ତି ଶୃଙ୍ଖଳା ରକ୍ଷା ସକାଶେ ୪ ପ୍ଲାଟୁନ ବିଏସଏଫ ଏବଂ ୩ ପ୍ଲାଟୁନ ପୁଲିସ ମୁତୟନ କରାଯାଇଛି ।
କୋରାପୁଟ ଏସପି କେ.ଭି. ସିଂହ, ଏସଡିପିଓ ସାଗରିକା ନାଥ ଏବଂ ୪ ଜଣ ଆଇଆଇସି ପରିସ୍ଥିତି ତଦାରଖ କରୁଛନ୍ତି । ଦୁଇ ପକ୍ଷ ମଧ୍ୟରେ ଆଲୋଚନା କରି ଶାନ୍ତି କମିଟି ବୈଠକ ସକାଶେ ପୁଲିସ ଉଦ୍ୟମ ଜାରି ରଖିଛି ।
ଭୁବନେଶ୍ୱର, ମାର୍ଚ୍ଚ ୨୨ (ଲୋକାଲ ୱାୟାର): ବୃଦ୍ଧାଶ୍ରମର ଅନ୍ତେବାସୀଙ୍କସହ ଗୀତ ଗାଇ, ନାଚି, କେକ୍ କାଟି ଏକ ନିଆରା ଢଙ୍ଗରେ ଦୋଳ ଓ ହୋଲି ଉତ୍ସବପାଳନ କରିଛନ୍ତି ବିଜେବି ସାମ୍ବାଦିକତା ଓ ଗଣ ଯୋଗାଯୋଗ ବିଭାଗର ଛାତ୍ରଛାତ୍ରୀ ମାନେ ।
ବିଭାଗର ମୁଖ୍ୟ ଡ.ନଳୀନ ପାତ୍ରଙ୍କ ନେତୃତ୍ୱରେ ବିଭାଗର ଛାତ୍ରଛାତ୍ରୀ ମାନେ ପୁରୁଣା ଭୁବନେଶ୍ୱର ସ୍ଥିତ ଆନନ୍ଦ ଆଶ୍ରମ(ବୃଦ୍ଧାଶ୍ରମର) ଅନ୍ତେବାସୀ ମାନଙ୍କ ସହ ହୋଲି ଖେଳିବା ସହ ସେମାନଙ୍କର ମୁହଁରେ ହସ ଫୁଟାଇବାରେ ସକ୍ଷମ ହୋଇପାରିଛନ୍ତି ।
ପ୍ରାରମ୍ଭରେ ଆନନ୍ଦଆଶ୍ରମର ଅନ୍ତେବାସୀମାନଙ୍କ ପାଇଁ ଛାତ୍ରଛାତ୍ରୀ ମାନେ ଏକ ରଙ୍ଗାରଙ୍ଗ କାର୍ଯ୍ୟକ୍ରମ ପରିବେଷଣ କରିଥିଲେ । ଦେଶ ଓ ମା'ଙ୍କ ଉଦ୍ଦେଶ୍ୟରେ ଛାତ୍ରଛାତ୍ରୀ ପରିବେଷଣ କରିଥିବା ଦେଶାତ୍ମବୋଧକ ନୃତ୍ୟ ଓ ସଙ୍ଗୀତର କାର୍ଯ୍ୟକ୍ରମ ଉପସ୍ଥିତ ସମସ୍ତଙ୍କୁ ସ୍ତବ୍ଧ କରିଦେଇଥିଲା ।
ସଙ୍ଗୀତ କାର୍ଯ୍ୟକ୍ରମ ପରେ ଛାତ୍ରଛାତ୍ରୀ ପ୍ରମୁଖ ବିଭିନ୍ନ ଲୋକପ୍ରିୟ ଓଡ଼ିଆ ଓ ହିନ୍ଦୀ ଗୀତର ଧୂନରେ ସୁନ୍ଦର ସୁନ୍ଦର ନାଚ ପରିବେଷଣ କରିଥିଲେ । ଶେଷରେ ରଙ୍ଗ ଅବିରରେ ଛାତ୍ରଛାତ୍ରୀମାନେ ଅନ୍ତେବାସୀଙ୍କ ସହ ହୋଲି ଖେଳି ସେମାନଙ୍କୁ ଅଭିନନ୍ଦନ ଜଣାଇଥିଲେ ।
ସେମାନଙ୍କ ସହ ମିଶି କେକ୍ କାଟିଥିଲେ ଓ ସେମାନଙ୍କୁ ମିଷ୍ଟାନ୍ନ ବଣ୍ଟନ କରିଥିଲେ ।
ସାମ୍ବାଦିକତା ଓ ଗଣ ଯୋଗାଯୋଗ ବିଭାଗର ସିମରନ, ସଙ୍ଗୀତା, ମୋନାଲିସା, ନରସିଂହ, ସ୍ମୃତି, ରେଶମା, ସୋନାଲି, ଲିଙ୍କନ, ରଶ୍ମିତା, ସଂଗ୍ରାମ, ପ୍ରମୁଖ ଏହି କାର୍ଯ୍ୟକ୍ରମ କରିଚାଳନା କରିଥିଲେ ।
ଭୁବନେଶ୍ୱର, ମାର୍ଚ୍ଚ ୨୨(ଲୋକାଲ ୱାୟାର): ରାଜ୍ୟର ଭିନ୍ନ ଭିନ୍ନ ସ୍ଥାନରେ ଶୁକ୍ରବାର ହୋଲି ପରେ ଗାଧୋଇବାକୁ ଯାଇ ବୁଡ଼ି ଯାଇ ୬ ଜଣ ପ୍ରାଣ ହରାଇଥିବା ଜଣାପଡ଼ିଛି ।
କଟକର କାଠଯୋଡ଼ି ନଦୀରେ ଶୁକ୍ରବାର ପୂର୍ବାହ୍ନରେ ଜଣେ ଛାତ୍ର ବୁଡ଼ି ଯାଇଥିଲେ । ତାଙ୍କୁ ଗୁରୁତର ଅବସ୍ଥାରେ ବଡ଼ ଡାକ୍ତରଖାନାକୁ ନିଆଯାଇଥିଲେ ମଧ୍ୟ ତାଙ୍କର ମୃତ୍ୟୁ ହୋଇ ଯାଇଥିଲା । ମୃତ ଛାତ୍ରଙ୍କ ନାମ ସତୀଶ ସାହୁ (୧୫) ଏବଂ ତାଙ୍କ ଘର ଗୋପାଳପୁର ଅଞ୍ଚଳରେ । ସେ ଚଳିତ ବର୍ଷ ମାଟ୍ରିକ ପରୀକ୍ଷା ଦେଇଥିଲେ ।
ଅନ୍ୟ ଏକ ଘଟଣାରେ ମୟୁରଭଞ୍ଜର ଶିମିଳିପାଳ ଅଭୟାରଣ୍ୟର ସୀତାକୁଣ୍ଡ ଜଳପ୍ରପାତରେ ଗାଧୋଇବା ବେଳେ ଜଣେ ଯବକ ପ୍ରାଣ ହରାଇଛନ୍ତି । ବାଲେଶ୍ୱରର ବିବେକାନନ୍ଦ ମାର୍ଗଠାରେ ଥିବା ଏକ ପୋଷାକ ଦୋକାନର ୪ ଜଣ କର୍ମଚାରୀ ଭୋଜି କରିବାକୁ ସୀତାକୁଣ୍ଡକୁ ଆସିଥିଲେ । ସେମାନେ ଗାଧୋଇବା ବେଳେ ଜଳପ୍ରପାତରେ ଖସି ପଡ଼ି ଅକ୍ଷୟ ଶର୍ମା (୨୦) ଗୁରୁତର ହୋଇଥିଲେ । ତାଙ୍କୁ ଉଦ୍ଧାର କରି ପଣ୍ଡିତ ରଘୁନାଥ ମୁର୍ମୁ ମେଡିକାଲ କଲେଜକୁ ନିଆଯାଇଥିଲେ ମଧ୍ୟ ବଂଚାଇବା ସମ୍ଭବ ହୋଇ ନଥିଲା ।
ସେହିପରି ବଲାଙ୍ଗିରର ତେଲ ନଦୀରେ ଗୁରଜିଭଟର ଆଶୁତୋଷ ବିଶି ରଙ୍ଗ ଖେଳି ସାରି ଗାଧୋଇବା ବେଳେ ବୁଡ଼ି ଯାଇ ପ୍ରାଣ ହରାଇଛନ୍ତି ।
ଭୁବନେଶ୍ୱର ନିକଟ ବାରଙ୍ଗର ପୁରୀ କେନାଲରୁ ଜଣେ ଅଚିହ୍ନା ଯୁବକର ମୃତ ଦେହ ଉଦ୍ଧାର କରାଯାଇଛି । ଅନ୍ୟ ଏକ ଘଟଣାରେ ଯାଜପୁର ଜିଲ୍ଲାର ଖରସ୍ରୋତା ନଦୀରେ ନିରଞ୍ଜନ ପାରାମିକ ନାମକ ଯୁବକ ପ୍ରାଣ ହରାଇଛନ୍ତି ।
ସେହିପରି ସୁନ୍ଦରଗଡ଼ ଜିଲ୍ଲାର ଲହୁଣୀପଡ଼ା ଥାନା ଅନ୍ତର୍ଗତ ଥିଆବରଣ ଗ୍ରାମର ବିଷ୍ଣୁ ଗଡସର (୭) ଗାଧୋଇବା ବେଳେ ବୁଡ଼ି ଯାଇ ପ୍ରାଣ ହରାଇଛନ୍ତି ।
କଟକ,ମାର୍ଚ୍ଚ ୨୨ (ଲୋକାଲ ୱାୟାର) : ରଙ୍ଗ ବେରଙ୍ଗର ପର୍ବ ହୋଲି ପାଇଁ ରାଜ୍ୟର ସମସ୍ତ ଅଞ୍ଚଳ ଶୁକ୍ରବାର ଉତ୍ସବ ମୁଖର ହୋଇପଡିଛି ।
ତେବେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ପୁଲୱାମାରେ ସହିଦ ଜବାନମାନଙ୍କ ଉଦ୍ଦେଶ୍ୟରେ ଏଥର ହୋଲି ଖେଳିବେ ନାହିଁ ବୋଲି ଘୋଷଣା କରିଥିଲେ ମଧ୍ୟ ରାଜ୍ୟବାସୀଙ୍କୁ ହୋଲିର ଶୁଭ କାମନା କରିଛନ୍ତି ।
ହୋଲି ପାଇଁ ରାଜ୍ୟ ରାଜଧାନୀ ଭୁବନେଶ୍ବର, ପୁରୁଣା ରାଜଧାନୀ ତଥା ସଂସ୍କୃତିର ସହର କଟକ, ଧାର୍ମିକ ସହର ପୁରୀ, ରେଶମ ସହର କଟକ, ପଶ୍ଚିମ ଓଡିଶାର ପ୍ରାଣକେନ୍ଦ୍ର ସମ୍ବଲପୁର, ବଲାଙ୍ଗୀର, ଲୌହ ନଗରୀ ରାଉରକେଲା, ବନ୍ଦର ନଗରୀ ପାରାଦ୍ବୀପ, ବାରିପଦା, ବାଲେଶ୍ବର, କେନ୍ଦୁଝର ପରି ରାଜ୍ୟର ପ୍ରମୁଖ ସହର ସହ ଗ୍ରାମାଞ୍ଚଳ ସହର ଓ ଗ୍ରାମଞ୍ଚଳ ଉତ୍ସବ ମୁଖର ହୋଇପଡିଥିବା ସମ୍ପୃକ୍ତ ଅଞ୍ଚଳରେ କାର୍ଯ୍ୟରତ ଲୋକାଲ ୱାୟାରର ପ୍ରତିନିଧିଙ୍କ ଠାରୁ ଜଣାପଡିଛି ।
ଆଗକୁ ସାଧାରଣ ନିର୍ବାଚନ ଥିବାରୁ ଏହି ପର୍ବରେ ରାଜନେତାମାନଙ୍କ ଅଧିକ ସମ୍ପୃକ୍ତି ଦେଖିବାକୁ ମିଳିଛି ।ଚଳିତ ବର୍ଷ ହୋଲିକୁ ଦୃଷ୍ଟିରେ ରଖି ବିଭିନ୍ନ ଜନଗହଳି ସ୍ଥାନରେ ରଙ୍ଗ ଦୋକାନର ପସରା ଖୋଲିଥିବା ବେଳେ ଚର୍ମ ପ୍ରତି କ୍ଷତିକାରକ ରାସାୟନିକ ରଙ୍ଗ ବ୍ୟତୀତ ହର୍ବାଲ ରଙ୍ଗ ତଥା ସେଣ୍ଟେଡ ଅବିର ପ୍ରତି ଚାହିଦା ବୃଦ୍ଧି ପାଇଛି ।
ଏଥର ଆରାରୁଟ ସେଣ୍ଟଡ ଅବିର ସହ ପିଚକାରୀ, ବିଭିନ୍ନ ପ୍ରକାର ମୁଖା, ଟୋପି, ସ୍ପ୍ରେ ଆଦିର ଅଧିକ ବ୍ୟବହାର ପରିଲକ୍ଷିତ ହୋଇଛି ।
ଅନ୍ୟପକ୍ଷରେ ଗ୍ରାମାଞ୍ଚଳରେ ପାରମ୍ପରିକ ଦୋଳ ମେଳଣ ପାଇଁ ବିଭିନ୍ନ ସ୍ଥାନରେ ବିପୁଳ ଜନସମାଗମ ହୋଇଛି । ହୋଲି ପର୍ବ ପାଳନ ବା ଦୋଳ ମେଳଣ ବେଳେ ଶାନ୍ତି ଶୃଙ୍ଖଳା ରକ୍ଷା ପାଇଁ କମିଶନରେଟ ପୋଲିସ ଓ ଗ୍ରମାଞ୍ଚଳ ପୋଳିସ ପକ୍ଷରୁ ବ୍ୟାପକ ବ୍ୟବସ୍ଥା ଗ୍ରହଣ କରାଯିବା ସହ ଅଗ୍ନିଶମ ବିଭାଗକୁ ମଧ୍ୟ ସଜାଗ ରଖାଯାଇଥିବା ଉଭୟ ବିଭାଗର ଅଧିକାରୀମାନେ ଶୁକ୍ରବାର ସୂଚନା ଦେଇଛନ୍ତି ।
ହୋଲି ପର୍ବ ପାଳନ ବେଳେ ବିଗତ ବର୍ଷମାନଙ୍କ ପରି ଏଥର ମଧ୍ୟ ମଦ୍ୟପମାନଙ୍କ ପ୍ରାଦୁର୍ଭାବ ପରିଲକ୍ଷିତ ହୋଇଛି ।
ବିଭିନ୍ନ ସହରାଞ୍ଚଳ ସହ ଅର୍ଦ୍ଧ ସହରାଞ୍ଚଳରେ ଏହି ସମସ୍ୟା ଦେଖାଦେଇଛି ।
ଭୁବନେଶ୍ୱର, ମାର୍ଚ୍ଚ ୨୧(ଲୋକାଲ ୱାୟାର): ହୋଲିର ଅବ୍ୟବହିତ ପୂର୍ବରୁ ରୁଷରୁ ଆସିଥିବା କେତେକ ପର୍ଯ୍ୟଟକ ପୁରୀ ଜିଲ୍ଲା କୋଣାର୍କସ୍ଥିତ ଲୋଟସ ରିସର୍ଟ ପରିସରରେ ରଙ୍ଗ ଖେଳିବା ସହ ଦହି ହାଣ୍ଡି ଭାଙ୍ଗି ମଜା ଉଠାଇଛନ୍ତି ।
ଡ. ମାଇକେଲଙ୍କ ନେତୃତ୍ୱରେ ଆସିଥିବା ରୁଷର ୧୫ ଜଣ ନାଗରିକ ଭାରତୀୟ ସଂସ୍କୃତି ଓ ପରମ୍ପରା ଅନୁଯାୟୀ ନୂତନ ବସ୍ତ୍ର ପରିଧାନ କରିଥିଲେ । ରସାୟନିକ ରଙ୍ଗ ପରିବର୍ତ୍ତେ ପ୍ରାକୃତିକ ରଙ୍ଗରେ ହୋଲି ଖେଳିବାକୁ ସେମାନେ ସଚେତନତାର ବାର୍ତ୍ତା ଦେଇଥିଲେ ।
ବିଦେଶୀ ପର୍ଯ୍ୟଟକମାନେ ପରସ୍ପରକୁ ରଙ୍ଗ ବୋଳି ହୋଲି ଅଭିନନ୍ଦନ ଜଣାଇବା ସହ ମିଷ୍ଟାନ୍ନ ଖୁଆଇଥିଲେ । ପରେ ସେମାନେ ସଂକୀର୍ତ୍ତନର ତାଳେ ତାଳେ ନୃତ୍ୟ ପରିବେଷଣ କରି ଦହିହାଣ୍ଡି ଭାଙ୍ଗିଥିଲେ ।
ଲୋଟସ ରିସର୍ଟ ପରିଚାଳକ ଭାରତ ଭୂଷଣ ବିଶ୍ୱାଳ ଏହି ହୋଲି କାର୍ଯ୍ୟକ୍ରମର ଆୟୋଜନ କରିଥିଲେ ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
